অস্ট্রেলীয়দের একটি বিষয় প্রথমেই নজরে পড়লো। কি ইমিগ্রেশন, কি কাস্টমস অথবা কি শপ-কিপার—সকলেই স্পষ্ট, দীর্ঘ ও সহাস্য সম্ভাষণ করেছে। এখানকার ইংরেজিতে একটি ‘আয় আয়’ প্লাবন রয়েছে—‘ডে’ এখানে ‘ডায়’ ইত্যাদি। সাক্ষাতের সূচনায় বা বিদায়কালে তাদের কণ্ঠে এই ‘আয় আয়’ ভরা কথায় যে আন্তরিকতার স্পর্শ পাওয়া যায় তাতে মনে হয় আমি যেন তাদের কতদিনের চেনা, কতই না আপন। ইউরোপ বা কানাডাতেও কালো ত্বকের মানুষের প্রতি এতো অমায়িকতা কানে পড়েনি। তবে ১৯০০ সালের বর্ণবাদী ‘সাদা অস্ট্রেলিয়া’ নীতির প্রভাব এখনও কিছু মানুষের মধ্যে রয়ে গিয়েছে এবং চাকুরী ইত্যাদির ক্ষেত্রে অলিখিত বৈষম্য লালন করা হচ্ছে—এমন অভিযোগ অভিবাসীদের কাছ থেকে পাওয়া যায় না এমন নয়। সে যাই হোক, অস্ট্রেলীয়রা অত্যন্ত অমায়িক, সুভাষী, আন্তরিক এবং সর্বোপরি রসিক—এমন ধারণা নিয়েই আমাকে ফিরতে হয়েছে।